	Na temelju članka 18. Zakona o proračunu („Narodne novine“ broj 144/21) i članka 28. Statuta Općine Bilice („Službeni vjesnik Šibensko-kninske županije“ broj 10/09, 5/13 i 8/13 i „Službeni glasnik Općine Bilice „ broj 3/18, 5/18, 1/21 i 6/21-pročišćeni tekst), Općinsko vijeće Općine Bilice na 12 sjednici, od 15. prosinca 2022. godine, donosi

ODLUKU
o izvršenju Proračuna Općine Bilice
za 2023. godinu

I.OPĆE ODREDBE
Članak 1.
Ovom Odlukom uređuje se način izvršavanja Proračuna Općine Bilice za 2023. godinu (u daljnjem tekstu: Proračun) koji obuhvaća: upravljanje prihodima i primicima, upravljanje rashodima i izdacima, imovinom Općine Bilice, opseg zaduživanja,  upravljanje postojećim dugom kao i ovlasti općinskog načelnika u izvršavanju Proračuna. 

II.SADRŽAJ PRORAČUNA
Članak 2.
Proračun se sastoji od Općeg i Posebnog dijela sa projekcijama Plana za 2024. i 2025. godinu, te Obrazloženje proračuna.
Opći dio Proračuna sastoji se od sažetka Računa prihoda i rashoda i Računa  financiranja i Računa prihoda i rashoda i Računa financiranja. Račun prihoda i rashoda sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji. Prihodima se financiraju rashodi utvrđeni za financiranje tekućih i kapitalnih  javnih potreba na razini Općine Bilice na temelju zakonskih i drugih propisa.
U Računu financiranja iskazuju se primici od financijske imovine i zaduživanja, te izdaci za financijsku imovinu i otplatu kredita i zajmova prema izvorima financiranja i ekonomskoj klasifikaciji.
Posebni dio sadrži plan rashoda i izdataka iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i tekućih i kapitalnih projekata.
	Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.  Obrazloženje općeg dijela proračuna sadrži obrazloženje prihoda i rashoda, primitaka i izdataka proračuna i prenesenog manjka odnosno viška proračuna. Obrazloženje posebnog dijela proračuna odnosi se na obrazloženje programa.

III.IZVRŠAVANJE PRORAČUNA
Članak 3.
	Proračun se izvršava od 1. siječnja do 31. prosinca 2023. godine.
	Proračun se izvršava u skladu s raspoloživim sredstvima i dospjelim obvezama.

Članak 4.
	Naredbodavac za izvršavanje Proračuna je općinski načelnik, koji je odgovoran za izvršavanje Proračuna u cjelini. Općinski načelnik ima pravo obustaviti od izvršavanja odluku Općinskog vijeća Općine Bilice (u daljnjem tekstu: Vijeće) ako ocijeni da je ista u suprotnosti sa Zakonom o proračunu i Proračunom, te zatražiti od istog tijela da se uklone uočeni nedostatci.


Članak 5.
	U koliko se prihodi Proračuna ne ostvaruju planiranom dinamikom, prednost u izvršavanju obveza imat će sredstva za otplatu ugovorenog kredita s pripadajućim kamatama, namijenjenog za izgradnju i obnovu kapitalnih objekata te sredstva za redovnu djelatnost odjela i službi.

Članak 6.
	Prava i obveze iz rada i po osnovi rada djelatnika utvrđivat će se u  skladu s odlukama Općinskog vijeća, načelnika, zakonskim propisima i općim aktima. Materijalna prava i naknade troškova zaposlenih, za korištenje godišnjeg odmora, otpremnine za odlazak u mirovinu, slučaj smrti u obitelji, naknade za duža bolovanja, putnih troškova i ostala prava, isplaćivat će se u skladu s propisima i planiranim sredstvima proračuna. 

Članak 7.
	Svaki prihod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Odgovorna osoba mora prije isplate provjeriti i potpisati pravni temelj i visinu obveze.

Članak 8.
	Tijekom 2023. godine ne predviđa se izdavanje jamstava Proračuna po bilo kojoj osnovi. 

Članak 9.
	Temeljem dugoročnog kreditnog zaduženja realiziranog tijekom 2022. godine, Proračunom je predviđeno plaćanje glavnice i kamata za kredit za izgradnju zgrade Općine. Očekivani iznos duga na kraju godine iznosit će 73.800,00 eura.
	
Članak 10.
	Raspoloživim novčanim sredstvima na računu Proračuna upravlja općinski načelnik.

Članak 11.
	Za neplanirane ili nedovoljno planirane rashode koristit će se sredstva proračunske zalihe Proračuna, u ukupnom iznosu od 2.700,00 eura.
	O korištenju sredstava proračunske zalihe u cijelosti odlučuje općinski načelnik i o tome podnosi polugodišnja pisana izvješća Vijeću. 

Članak 12.
	Općinski načelnik odlučuje o stjecanju i otuđenju pokretnina i nekretnina i raspolaganju ostalom imovinom Općine Bilice pojedinačne vrijednosti do najviše 132.700,00 eura, ako je stjecanje i otuđivanje planirano u proračunu i provedeno u skladu sa zakonskim propisima.
	Stjecanje i otuđivanje te raspolaganje ostalom imovinom mora biti planirano u Proračunu i provedeno u skladu sa zakonom. 

Članak 13.
	Pravna osoba u većinskom vlasništvu Općine i ustanova čiji osnivač je Općina Bilice smije se zadužiti samo uz suglasnost Općinskog vijeća.

Članak 14.
	Instrumenti osiguranja plaćanja primljenih od pravnih osoba kao sredstvo osiguranja naplate potraživanja, jamstva dobavljača i izvođača radova i usluga za dobro i pravovremeno izvođenje radova i usluga, dostavlja se radi evidencije u Jedinstveni upravni odjel Općine Bilice.

Članak 15.
	Ukoliko tijekom proračunske godine dođe do znatnije neusklađenosti planiranih prihoda i primitaka odnosno rashoda i izdataka Proračuna, općinski načelnik će predložiti Vijeću donošenje izmjena i dopuna Proračuna, kako bi se izvršilo njegovo uravnoteženje.

Članak 16.
	Pogrešno ili više uplaćeni prihodi u Proračun, vraćaju se uplatiteljima na teret tih prihoda. Pogrešno ili više uplaćenih prihoda u proračunu prethodnih godina, vraćaju se uplatiteljima na teret rashoda Proračuna. Rješenje o povratu sredstava donosi Jedinstveni upravni odjel Općine Bilice.

Članak 17.
	Proračun se izvršava do 31. prosinca 2023. godine. Financijske obveze koje ne budu podmirene do 31. prosinca 2023. godine, podmirit će se iz proračuna naredne fiskalne godine. 

IV. ZAKLJUČNA ODREDBA
Članak 18.
	Ova Odluka stupa na snagu osmog (8) dana od dana objave u „Službenom glasniku Općine Bilice“ a primjenjuje se od 01. siječnja 2023. godine.

   URBROJ: 2182-19-22-2
   Bilice, 15. prosinca 2022.                                                                                                                                                                                                                                                                             

